钦定古今图书集成/明伦汇编/氏族典/第626卷 > 拓跋详
## 钦定古今图书集成/明伦汇编/氏族典/第626卷 > 拓跋详

按《魏书北海王传》：“北海王详，字季豫，美姿容，善举止。
太和九年封，加侍中、征北大将军。后拜光禄大夫，解
侍中将军，又兼侍中。从高祖南伐，为散骑常侍，五等
开建，食邑二千户，迁侍中，转秘书监。车驾南伐，详行
中领军留守，兼督营构之务。赵郡王干薨，以详行司
州牧，除护军将军，兼尚书左仆射。高祖临崩，顾命详”
为司空辅政。世宗即位，以详有营构之勤，增邑一千
户。世宗览政，迁侍中、大将军、录尚书事。咸阳王禧之
谋反也，详表求解任，诏不许，除太傅，领司徒。世宗讲
武于邺，详与右仆射高肇领军干劲，留守京师。初，太
和末，详以少弟延爱，景明初，复以季父崇宠，位望兼
极，百僚惮之。而贪冒无厌，多所取纳，公私营贩，侵剥
远近，嬖狎群小，所在请托，珍丽充盈，声色侈纵。又蒸
于安定王燮妃高氏，中尉崔亮奏详淫乱，免为庶人。
死。永平元年，追复王封，谥曰“平王。”